एमेच्योर टंक अगाडि
सूर्य नेपाल इस्टर्न ओपन गल्फमा एमेच्योर गल्फर टंकबहादुर कार्कीले २ स्ट्रोकको अग्रता लिएका छन् । दोस्रो दिन बिहीबार ३ अन्डर ६७ स्कोर गरेका टंक कुल ७ अन्डर १३३ स्कोर बनाएर अगाडि छन् । उनले दोस्रो र तेस्रो होलमा बर्डी, पाँचौंमा इगल र आठौं र नवौं होलमा बोगीका साथ फ्रन्ट नाइनमा २ अन्डर ३४ को स्कोर बनाए ।
धरान — सूर्य नेपाल इस्टर्न ओपन गल्फमा एमेच्योर गल्फर टंकबहादुर कार्कीले २ स्ट्रोकको अग्रता लिएका छन् । दोस्रो दिन बिहीबार ३ अन्डर ६७ स्कोर गरेका टंक कुल ७ अन्डर १३३ स्कोर बनाएर अगाडि छन् । उनले दोस्रो र तेस्रो होलमा बर्डी, पाँचौंमा इगल र आठौं र नवौं होलमा बोगीका साथ फ्रन्ट नाइनमा २ अन्डर ३४ को स्कोर बनाए । उनले ब्याक नाइनमा १२ र १७ औं होलमा बर्डी तथा १५ औं होलमा बोगी खेपे । उनले पहिलो दिन ४ अन्डर ६६ स्कोर जोडेका थिए । उनले भने, ‘आजको खेल ठिकै भयो । खासमा मेरो खेल बिग्रिसकेको थियो । होल नौमा आउट अफ बाउन्स भयो । त्यसमा दोस्रो सट राम्रो गरेँ । ब्याक नाइनमा थ्री पट गरेपछि कभर भयो । १७ औं होलमा बर्डी गरेर अग्रता लिएँ ।’नेपालका नम्बर एक प्रो गल्फर शिवराम श्रेष्ठ र एमेच्योर शुक्रबहादुर राईले संयुक्त दोस्रो स्थानमा छन् । धरानको गल्फ कोर्स अनुकूल हुँदै आएको शिवरामले भने, ‘दोस्रो दिनको खेल विग्रियो । पहिलो, नवांै र १८ औं होलमा बोगी भयो । शुक्रबार गल्ती सुधार्ने छु ।’ पहिलो दिन शीर्षस्थानमा रहेका उनी २ स्ट्रोकले पछि छन् । बिहीबार १ अन्डर ६९ स्कोर गरेका उनको कुल ५ अन्डर १३५ स्कोर छ । शिवरामसँगै शुक्र पनि कुल ५ अन्डर १३५ स्कोरसाथ दोस्रो स्थानमा छन् । शुक्रले बिहीबार ३ अन्डर ६७ स्कोर जोडे ।सन्जय लामा कुल ३ अन्डर १३७ स्कोर गर्दै चौथोमा छन् । स्थानीय गल्फर शिवराज माझी र भुवन नगरकोटी समान अंकसाथ कुल १ अन्डर १३९ स्कोर गरेर संयुक्त पाँचौं स्थानमा छन् । अर्का स्थानीय एमेच्योर नीरज तामाङ र गल्फर बलबहादुर राई दुवै कुल इभन पार १४० स्कोरसाथ संयुक्त सातौं स्थानमा छन् । जयराम श्रेष्ठ र दीपक मगर दुवै १ ओभर १४१ स्कोरसाथ नवौं स्थानमा छन् । 